Competențele agenției [Regulamentul (CE) nr. 1406/2002 al Parlamentului European și al Consiliului, modificat prin Regulamentul (CE) nr. 1644/2003 și Regulamentul (CE) nr. 724/2004]

Obiective Agenția Europeană pentru Siguranța Maritimă a fost instituită cu scopul de a asigura, pe teritoriul Uniunii, un nivel ridicat, uniform și eficace de siguranță maritimă, securitate maritimă și prevenirea poluării și răspunsul la poluarea cauzată de către nave. Agenția oferă statelor membre și Comisiei asistența tehnică și științifică necesară, precum și un nivel ridicat de expertiză, pentru a le ajuta: — să verifice dacă legislația Uniunii este corect aplicată în domeniul siguranței maritime, al securității maritime și al prevenirii poluării de către nave; — să monitorizeze aplicarea legislației în cauză; — să evalueze eficiența măsurilor adoptate. Agenția a dezvoltat și ulterior a oferit statelor membre și Comisiei servicii operaționale destinate să abordeze problema poluării cauzate de nave în Uniune, precum și în domeniul monitorizării traficului navelor și al supravegherii maritime. Agenția a dezvoltat un număr de sisteme menite să sprijine punerea în aplicare a legislației relevante (sistemul THETIS, în domeniul controlului de către statul portului, EMCIP în domeniul anchetării accidentelor, STCW-IS în domeniul formării și certificării navigatorilor etc.). Sarcini Sarcinile agenției se împart în patru domenii principale, în conformitate cu dispozițiile regulamentului său de înființare și cu cele ale legislației UE în materie. În primul rând, agenția sprijină Comisia în activitatea acesteia de monitorizare a aplicării legislației UE privind, printre altele, supravegherea și certificarea navelor, certificarea echipamentelor marine, securitatea navelor, formarea navigatorilor și controlul statului portului. În al doilea rând, agenția dezvoltă sisteme de informații maritime la nivelul UE și asigură funcționarea acestora. Printre principalele exemple se numără sistemul SafeSeaNet (SSN) de monitorizare a traficului navelor maritime, destinat să permită o urmărire eficace, la nivelul UE, a navelor și a încărcăturilor acestora, precum și a incidentelor la bord, și Centrul de date de identificare și urmărire a navelor la mare distanță al Uniunii Europene (LRIT), destinat să asigure identificarea și urmărirea în toată lumea a navelor care navighează sub pavilionul unui stat membru al UE. În paralel, o structură însărcinată cu pregătirea pentru cazurile de poluare marină, cu detectarea poluării și cu răspunsul la situațiile de poluare, care include o rețea europeană de nave de intervenție pentru cazurile de deversări de petrol, precum și un serviciu european de monitorizare prin satelit a deversărilor de petrol și de detectare a navelor (CleanSeaNet), contribuie la crearea unui sistem eficace de protecție a coastelor și a apelor Uniunii Europene împotriva poluării cauzate de nave. Nu în ultimul rând, agenția acordă consiliere tehnică și științifică Comisiei în domeniul siguranței maritime și al prevenirii poluării cauzate de nave, în cadrul unui proces continuu de evaluare a eficacității măsurilor instituite și în cadrul actualizării legislației sau al elaborării unei legislații noi. În plus, agenția acordă sprijin statelor membre și facilitează cooperarea între acestea, diseminând, de asemenea, cele mai bune practici.